שלמה בר מופיע בפסטיבל ישראל לשלום בנווה שלום
**שלמה בר** (נולד ב־25 ביוני 1943) הוא זמר־יוצר, מוזיקאי, פזמונאי, מלחין ומגיש רדיו ישראלי.

ביוגרפיה
--------

בר נולד בעיר רבאט שבמרוקו בשם **יוסף בן־גוּזי**, ובשנת 1949 עלה עם משפחתו לישראל. גדל במעברת באר יעקב. עוד מגיל צעיר החל להתחבר למוזיקה ונחשב כאוטודידקט בתחומו.

ב־1976 שידך דודו אלהרר בין בר ובין תיאטרון חיפה, שהעלה את ההצגה הדוקומנטרית "עצבים", אותה ליווה בר בקטעי תיפוף. על בסיס "עצבים" הועלה מחזמר המחאה "קריזה". בר הלחין את השירים שכתב יהושע סובול וביצע אותם על הבמה. שניים מהשירים, "ילדים זה שמחה" ו"אצלנו בכפר טודרא", היו ללהיטים. לאחר מכן הקים בר את להקת "הברירה הטבעית". בשנת 1979 הוציא עם להקתו את התקליט הראשון הנועז, "אלי שורשים", שסימן את ראשיתה של המוזיקה המזרחית האליטיסטית ששילבה מוטיבים מערביים עם מוזיקה קלאסית צפון־אפריקנית ואסייתית. כמו כן הוא היה שותף למאבקים חברתיים־אומנותיים עם המשורר ארז ביטון (שגם תרם חלק משיריו לתקליטו הראשון) וגם עם הבמאי והמחזאי גבריאל בן שמחון, שהעלה את המחזה "מלך מרוקאי". השלושה סימנו חזית מזרחית תרבותית חדשה.

בר יצר סגנון מוזיקלי ייחודי, אשר כיום ניתן אולי לאפיין אותו "רוק מוזיקת עולם" – המושפעת ממוזיקה ערבית וצפון־אפריקנית מסורתית, מסגנונות הודיים ופרסיים וממזמורי תפילה, אך גם מרוק מתקדם של שנות ה־70. גם תוכני השירים היו שונים משירי פופ שרווחו ברדיו הישראלי בשנות ה־70, או מהמוזיקה של "זמרי הקסטות", ושילבו מחאה פוליטית נגד הפלייתם של בני עדות המזרח בישראל ונגד עוולות חברתיות אחרות. נוסף על כך השתמש בר לעיתים קרובות בסגנון לירי ובשירי משוררים.

מאז שנות ה־80 הופיעה להקתו בעשרות פסטיבלים ברחבי העולם ואף ייצגה את ישראל מטעם משרד החוץ במופעים רבים. בנובמבר 2014 הוענק לו תואר דוקטור לפילוסופיה לשם כבוד מטעם אוניברסיטת בן-גוריון בנגב. בשנת 2015 הוענק לו תואר דוקטור לשם כבוד מטעם מכון ויצמן למדע.

במרץ 2006 הוציא את האלבום ה־11, "עננים נמוכים", שבו השתמשה הלהקה בראשונה במחשב ובתוכנות עריכה מוזיקליות. האלבום הכיל תשעה קטעים, שכולם הולחנו על ידי שלמה בר. יעל אופנבך, זוגתו לשעבר של בר, הייתה חתומה על מילות ארבעה מהקטעים. את שאר השירים כתבו המשוררים והפזמונאים יונתן רטוש, אברהם חלפי, אסתר ראב, יעקב אורלנד ויענקל'ה רוטבליט. בר וגיטריסט הלהקה אילן בן עמי עיבדו, ויזהר אשדות היה שותף להוספת אופי אלקטרוני לשלושה מהקטעים.

ביוני 2010 הוציא את האלבום ה־12 של להקת "הברירה הטבעית", "בסוד תפילת ערער". האלבום הכיל כמסורת הלהקה שירי משוררים ופיוטים שהלחין בר: "שיר לאשת נעורים" של נתן אלתרמן, "ברכה" של לאה גולדברג, "וככה אנשקך" של אהוד בן עזר. עוד כלל האלבום חידושים לקלסיקות ישראליות, שבר עיבד ביחד עם חברי הלהקה: "אמא אדמה", "יש דברים שרציתי לומר", "סליחות" ו"הלילה" (מקור: ארז הלוי), שבו השתתפה הזמרת ליאורה יצחק, ששרה טקסט בהינדית.

באוגוסט 2018 הוציא את האלבום "עד כלות נפש ואחריה", שכולל 11 שירי תפילה ופיוט, שהלחין בר לשירים שכתב המשורר יוסף צבי רימון בשנות ה־30 וה־40 של המאה העשרים. נדב ביטון הפיק מוזיקלית את האלבום, שמתוכו בלטו "אלוקים אור", ו"חי אלוהים".

חיים אישיים
-----------

בר היה נשוי לרינה (לדבריו החליף את שמו המקורי משום שהיא לא אהבה אותו) ולזוג נולד ילד אחד. במשך 17 שנים היה בן זוגה של יעל אופנבך, ולהם שלושה בנים.
כיום בר נשוי לזהרה בר.

דיסקוגרפיה
----------

### אלבומי אולפן

* 1979 – "אלי שורשים"
* 1980 – "מחכים לסמסון"
* 1982 – "חוט שזור"
* 1984 – "מתוך כלים שבורים"
* 1988 – "מחוץ לחומות"
* 1990 – "נדודים"
* 1993 – "פעימות שחורות"
* 1995 – "דוד ושלמה"
* 1996 – "יחף"
* 2006 – "עננים נמוכים"
* 2010 – "בסוד תפילת ערער"
* 2018 – "עד כלות נפש ואחריה"

### אוספים

* 2003 – "מים נאמנים"

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **שלמה בר** |

* אתר האינטרנט הרשמי של שלמה בר

* שלמה בר, במסד הנתונים הקולנועיים IMDb (באנגלית)

* שלמה בר, באתר שירונט

* שלמה בר, באתר MusicBrainz (באנגלית)

* שלמה בר, באתר Discogs (באנגלית)

* שלמה בר, באתר Songkick (באנגלית)

* שלמה בר, באתר Tab4u

* שלמה בר, באתר סטריאו ומונו

* שלמה בר, דף שער בספרייה הלאומית

* שלמה בר, באתר MOOMA (בארכיון האינטרנט)
* שלמה בר – עמוד אמן רשמי בפייסבוק
* ערוץ היוטיוב הרשמי של שלמה בר
* בר בשטח, ריאיון עם שלמה בר, עיתון "אנשים", 18.07.2006
* יואב איתיאל, ילדים זה שמחה, 6.2.2009, ריאיון קצר עם שלמה בר לפני מופע, מגזין המושבות
* רועי בהריר, נתנו בראש: שלמה בר הקדים את זמנו, באתר nrg‏, 19 בספטמבר 2009
* שלמה בר מתארח, מתראיין ומופיע בתוכנית "רב אומן" – ערוץ הידברות
* זיו גולדפישר, שלמה בר: "יש כאן בולשיביזם תרבותי, התרבות המערבית עדיין שולטת", באתר nrg‏, 7 ביוני 2011
* עמיחי חסון, אני הגבול, אני הגשר, מקור ראשון, מוסף "שבת", 19 באוגוסט 2012
* אורי זר אביב, "הברירה הטבעית" חוגגת 35 שנים, באתר הארץ, 27 בספטמבר 2012
* יואב קוטנר, ‏שלמה בר שר מהלב, באתר ישראל היום, 21 ביוני 2013
* נועה הרשקוביץ‏, מיוחד: שלמה בר מדבר על תחנות התרבות של חייו, באתר וואלה!‏, 6 בספטמבר 2013
* יעקב בר־און, ‏"עמונה, ממונה. שוכחים מעיירות הפיתוח": שלמה בר בראיון נוקב, באתר מעריב אונליין, 4 בדצמבר 2016
* אסף נבו, ‏"כשהייתי רע, קיבלתי רע. עכשיו אני רוצה להיות טוב", באתר ישראל היום, 9 באוגוסט 2018
* דודי פטימר, ‏שלמה בר: "עברתי משבר אישי חריף, שהשפיע גם על חיי המקצועיים", באתר מעריב אונליין, 24 בנובמבר 2018
* יקי הפשטיין, ‏משפט שלמה, בעיתון מקור ראשון, 27 ביוני 2019
* אתר למנויים בלבד בן שלו, שלמה בר: "אני לא בטוח שאני יודע לחיות, אבל למות אני יודע", באתר הארץ, 7 ביולי 2021
* סרטונים שלמה בר, הפרויקט של מפעל הפיס לתיעוד יוצרים במוזיקה הישראלית עם יואב קוטנר, דצמבר 2016
* שלמה בר באסופת מלחיני שירי משוררים, בעריכת דודו אלהרר, האתר של נילי דגן

הערות שוליים
------------

1. 1 2  בין השמשות | עונה 1, פרק 24 – שלמה בר, באתר יוטיוב, ‏29 במרץ 2018 (דקה 13:31 ואילך)
2. ↑  שרגא הר-גיל, ה"עצבים" של יהושע סובול, מעריב, 22 במרץ 1976
3. ↑  nrg תרבות, שלמה בר זכה לתואר ד"ר לפילוסופיה לאות כבוד, באתר nrg‏, 30 בנובמבר 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301346905171
* BnF: cb16629746v (data)
* ISNI: 0000 0000 2302 6298
* LCCN: n00066832
* MusicBrainz: 956ee75d-d7a9-4bc3-b3df-41c3aab1abb9
* SUDOC: 233045937
* VIAF: 40606569
* WorldCat: lccn-n00066832

 |